Autoritățile competente au aprobat planuri de construcție în trei așezări de lângă Ierusalim, au informat miercuri mai multe mass-media israeliene. Așezările de pe teritoriul palestinian ocupat sunt ilegale conform dreptului internațional, potrivit La Libre, citat de Rador Radio România.
Aprobarea ar fi un răspuns la un atac palestinian comis în urmă cu aproximativ două săptămâni pe o autostradă între Ierusalim și colonia Maale Adumim. Cel puțin un israelian a fost ucis și alți câțiva au fost răniți. Potrivit serviciilor de informații israeliene, cei trei autori erau de origine palestiniană.
După atac, ministrul de finanțe israelian de extremă dreapta, Bezalel Smotrich, a cerut construirea a peste 3.000 de case suplimentare în Cisiordania ocupată. Potrivit cotidianului național Haaretz, au fost aprobate nu mai puțin de 3.476 de locuințe noi.
Israelul a cucerit Cisiordania și Ierusalimul de Est în timpul Războiului de șase zile din 1967. Astăzi, aproape 600.000 de israelieni trăiesc într-una dintre cele aproximativ 200 de colonii. În 2016, Consiliul de Securitate al Națiunilor Unite a considerat aceste așezări o încălcare a dreptului internațional și a cerut Israelului să pună capăt tuturor activităților legate de acestea.
"În loc să construiască un viitor de speranță, pace și securitate, guvernul israelian deschide calea pentru distrugerea noastră", a reacţionat organizația israeliană pentru drepturile omului Peace Now pe X, fost Twitter.